## Rješenje kojim se trgovačkom društvu Konikom d.o.o., Osijek, odbija zahtjev za odobrenje objavljivanja ponude za preuzimanje javnog dioničkog društva Slavonijatekstil d.d., Osijek

### NN 4/2008 (9.1.2008.), Rješenje kojim se trgovačkom društvu Konikom d.o.o., Osijek, odbija zahtjev za odobrenje objavljivanja ponude za preuzimanje javnog dioničkog društva Slavonijatekstil d.d., Osijek

# HRVATSKA AGENCIJA ZA NADZOR FINANCIJSKIH USLUGA

**85**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
članka 13. stavak 2. Zakona o preuzimanju dioničkih društava (»Narodne novine«
broj 84/02, 87/02 i 120/02), članka 61. stavak 1. Zakona o preuzimanju dioničkih
društava (»Narodne novine« broj 109/07), te članka 137. stavak 3. Zakona o općem
upravnom postupku (»Narodne novine« broj 53/91 i 103/96 – Odluka Ustavnog suda
Republike Hrvatske, broj Us-248/94), Uprava Hrvatske agencije za nadzor
financijskih usluga, temeljem Zahtjeva trgovačkog društva Konikom d.o.o.,
Osijek, Ulica jablanova 43, za odobrenje objavljivanja ponude za preuzimanje
javnog dioničkog društva Slavonijatekstil d.d., Osijek, Ulica jablanova 43, na
sjednici održanoj 28. prosinca 2007. godine, donijela je

## RJEŠENJE

1. Trgovačkom društvu Konikom d.o.o., Osijek, Ulica jablanova 43, odbija se
zahtjev za odobrenje objavljivanja ponude za preuzimanje javnog dioničkog
društva Slavonijatekstil d.d., Osijek, Ulica jablanova 43.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Konikom d.o.o., Osijek, Ulica jablanova 43 (dalje u tekstu:
Ponuditelj), podnijelo je Hrvatskoj agenciji za nadzor financijskih usluga
(dalje u tekstu: Agencija), dana 27. rujna 2007. godine, temeljem odredbe članka
13. stavak 1. Zakona o preuzimanju dioničkih društava (»Narodne novine« broj
84/02, 87/02 i 120/02; dalje u tekstu: Zakon), Zahtjev za odobrenje
objavljivanja ponude za preuzimanje trgovačkog društva Slavonijatekstil d.d.,
Osijek, Ulica jablanova 43 (dalje u tekstu: Izdavatelj).
II. Izdavatelj je javno dioničko društvo, sukladno odredbi članka 114. stavak 1.
točka 2. Zakona o tržištu vrijednosnih papira (»Narodne novine« broj 84/02 i
138/06), vezano uz odredbu članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na internetu te utvrdila da
temeljni kapital Izdavatelja iznosi 51.318.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u svim mjesecima od srpnja 2003. godine do studenoga
2007. godine, imao više od 100 dioničara.
III. Rješenjem Agencije od 13. rujna 2007. godine, klasa:UP/I-041-02/06-01/86,
urbroj: 326-321/07-11 i Zaključkom o ispravku toga Rješenja, od 16. studenoga
2007. godine, klasa: UP/I-041-02/06-01/86, urbroj: 326-321/07-16, utvrđeno je da
je za Ponuditelja 2. listopada 2004. godine, sukladno odredbi članka 4. stavak
3. alineja 2. Zakona, nastala obveza na objavljivanje ponude za preuzimanje
Izdavatelja, protekom 18 mjeseci od dana prvog stjecanja dionica nakon prethodne
ponude za preuzimanje nakon stupanja na snagu Zakona, a koje stjecanje je bilo
2. travnja 2003. godine, kada je Ponuditelj na dražbi održanoj na Varaždinskoj
burzi, stekao 30 dionica Izdavatelja, nakon kojeg stjecanja je raspolagao s
ukupno 9.051 dionicom Izdavatelja, što je iznosilo 85,07% temeljnog kapitala i
davalo je 85,07% glasova.
IV. Uvidom u dokumentaciju priloženu uz predmetni Zahtjev za odobrenje
objavljivanja ponude za preuzimanje podnesen Agenciji dana 27. rujna 2007.
godine, a vezano uz Rješenje Agencije od dana 13. rujna 2007. godine (klasa: UP/I-041-02/06-01/86,
urbroj: 326-321/07-11), Agencija je utvrdila da uz predmetni zahtjev nije
priložena sljedeća dokumentacija propisana odredbom članka 12. stavak 2. Zakona:
a) isprave o pravnom poslu temeljem kojih je Ponuditelj stjecao dionice
Izdavatelja u razdoblju od 2. travnja 2003. godine do dana dostavljanja isprava
Agenciji
b) Odluka Agencije za zaštitu tržišnog natjecanja o prijavljenoj namjeri
provedbe koncentracije poduzetnika, u smislu odredaba Zakona o zaštiti tržišnog
natjecanja (»Narodne novine« broj 122/03). Ukoliko Ponuditelj u konkretnom
slučaju nije obvezan Agenciji za zaštitu tržišnog natjecanja prijaviti namjeru
provedbe koncentracije, predmetnom zahtjevu potrebno je priložiti Izjavu
Ponuditelja, danu pod kaznenom i materijalnom odgovornošću, da u predmetnom
postupku preuzimanja Izdavatelja, nije u obvezi Agenciji za zaštitu tržišnog
natjecanja prijaviti namjeru provedbe koncentracije poduzetnika u smislu
odredaba navedenog zakona.
Slijedom navedenog, a temeljem odredbe članak 68. stavak 1. Zakona o općem
upravnom postupku, Agencija je pismenom od dana 11. listopada 2007. godine,
pozvala Ponuditelja, da u roku od 15 dana od dana zaprimanja pismena, uredi
predmetni zahtjev, na način da dostavi naprijed navedenu dokumentaciju, u
originalu ili javnobilježnički ovjerenoj preslici, uz napomenu da se, ukoliko
Ponuditelj u ostavljenom roku ne dostavi navedenu dokumentaciju, po njegovom
zahtjevu neće se moći postupiti, pa će se sukladno odredbi članka 68. stavka 2.
Zakona o općem upravnom postupku, smatrati kao da zahtjev nije ni podnesen.
V. Nastavno na naprijed navedeno pismeno Agencije te dokumentaciju koju je
Ponuditelj dostavio dana 19. listopada 2007. godine, Agencija je pismenom od
dana 25. listopada 2007. godine, pozvala Ponuditelja da uz predmetni zahtjev,
sukladno odredbi članka 12. stavak 2. točka 1. Zakona, priloži Rješenje
Trgovačkog suda u Osijeku, o upisu povećanja temeljnog kapitala Izdavatelja s
iznosa od 38.304.000,00 kuna, za iznos od 13.014.000,00 kuna, na iznos od
51.318.000,00 kuna, izdavanjem 3.615 novih redovnih dionica Izdavatelja,
nominalne vrijednosti 3.600,00 kuna svaka i Ugovor o unosu prava – potraživanja
Ponuditelja, u temeljni kapital Izdavatelja.
VI. Nakon što je Ponuditelj podneskom od 5. studenoga 2007. godine, uz predmetni
zahtjev priložio svu zatraženu dokumentaciju, Agencija je, s obzirom na stanje
spisa predmeta i ostalu dokumentaciju kojom raspolaže, pismenom od 8. studenoga
2007. godine, pozvala Ponuditelja da predmetni zahtjev izmijeni i dopuni kako
slijedi:
a) tekst ponude za preuzimanje, dostavljen Agenciji dana 27. rujna 2007. godine,
izmijeni i dopuni na sljedeći način:
a. u zaglavlju ponude za preuzimanje, potrebno je pozvati se na odredbu članka
4. stavak 3. alineja 2. Zakona, a u svezi Rješenja Agencije, klasa: UP/I-041-02/06-01/86,
urbroj: 326-321/07-11 od dana 13. rujna 2007. godine
b. u točki 5. ponude za preuzimanje, potrebno je cijenu u iznosu od 205,00 kuna
po dionici ispraviti u iznos od 3.600,00 kuna po dionici. Naime, prema
dokumentaciji i podacima kojima Agencija raspolaže, utvrđeno je sljedeće:
• obveza objavljivanja ponude za preuzimanje Izdavatelja nastala je za
Ponuditelja, sukladno odredbi članka 4. stavak 3. alineja 2. Zakona
• sukladno odredbi članka 4. stavak 4. Zakona, ponuđena cijena u ponudi za
preuzimanje ne može biti niža od najviše cijene po kojoj je Ponuditelj stjecao
dionice s pravom glasa u razdoblju nakon prethodne ponude za preuzimanje
• najviša cijena po kojoj je Ponuditelj stjecao dionice Izdavatelja nakon
prethodne ponude za preuzimanje iznosi 3.600,00 kuna po dionici – dana 28.
lipnja 2005. godine, upisom povećanja temeljenog kapitala Izdavatelja u sudski
registar Trgovačkog suda u Osijeku, Ponuditelj je stekao 1.647 dionica
Izdavatelja, a iz Ugovora o unosu i prihvatu prava u društvo od 25. ožujka 2005.
godine vidljivo je da je predmetnih 1.647 dionica stečeno za iznos pretvaranja
potraživanja u temeljni kapital u iznosu od 5.929.200,00 kuna ukupno, odnosno za
3.600,00 kuna po dionici
• slijedom navedenog, Ponuditelj je u ponudi za preuzimanje obvezan ponuditi
najmanje 3.600,00 kuna po dionici.
c. u točki 5. ponude za preuzimanje, navod u zagradi ispustiti u cijelosti.
b) Prema podacima i dokumentaciji kojima Agencija raspolaže, Ponuditelj
raspolaže s ukupno 10.698 redovnih dionica Izdavatelja, a Izdavatelj ima ukupno
izdanih 14.255 redovnih dionica. Stoga se predmetna ponuda za preuzimanje odnosi
na preostalih 3.557 redov­nih dionica Izdavatelja. Budući da je Ponuditelj u
ponudi za preuzi­manje obvezan ponuditi najmanje 3.600,00 kuna po dionici, to je
Ponuditelj obvezan, sukladno odredbi članka 9. stavak 1. Zakona, za plaćanje
svih preostalih dionica Izdavatelja s pravom glasa na koje se odnosi ponuda za
preuzimanje, osigurati minimalno 12.805.200,00 kuna.
Ponuditelj je 27. rujna 2007. godine, Agenciji dostavio Garanciju br.
90-660-727-4, koju je dana 25. rujna 2007. godine, u korist svih dioničara
Izdavatelja izdala Centar banka d.d., Zagreb, Jurišićeva 3, na iznos od
730.000,00 kuna, s rokom važenja do najkasnije 25. prosinca 2007. godine, s tim
da garancija prestaje važiti ukoliko Ponuditelj do 1. studenoga 2007. godine, ne
objavi ponudu za preuzimanje.
S obzirom da je predmetna bankovna garancija 1. studenog 2007. godine prestala
važiti, Agencija je navedenim pismenom pozvala Ponuditelja da, sukladno odredbi
članka 9. stavak 1. Zakona, dostavi novi instrument osiguranja plaćanja svih
dionica na koje se odnosi ponuda za preuzimanje.
c) Podnositelj zahtjeva za odobrenje objavljivanja ponude za preuzimanje nije uz
predmetni zahtjev uplatio administrativnu pristojbu i naknadu. Sukladno odredbi
članka 4. stavak 1. točka 1. Pravilnika o vrsti i visini naknada i
administrativnih pristojbi Hrvatske agencije za nadzor financijskih usluga
(»Narodne novine« broj 45/06 i 11/07), a vezano uz iznos koji je Ponuditelj
obvezan minimalno osigurati za plaćanje dionica na koje se odnosi ponuda za
preuzimanje, Ponuditelj je uz predmetni zahtjev obvezan uplatiti administrativnu
pristojbu u iznosu od 2.000,00 kuna i naknadu u iznosu od 25.610,40 kuna.
Navedenim pismenom Agencije, koje je Ponuditelj zaprimio 12. studenoga 2007.
godine, Ponuditelj je temeljem odredbe članka 137. stavak 2. Zakona o općem
upravnom postupku, pozvan da u roku od 30 dana od dana zaprimanja pismena
Agencije, uredi predmetni zahtjev, na način da dostavi: 1. tekst ponude za
preuzimanje ispravljen na način kako je navedeno u pismenu Agencije, 2.
instrument osiguranja za plaćanje minimalno 12.805.200,00 kuna, sukladno odredbu
članka 9. stavak 1. Zakona te 3. potvrde o uplati administrativne pristojbe i
naknade, sukladno odredbi članka 4. stavak 1. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga, uz napomenu da će u protivnom, Agencija njegov zahtjev
riješiti prema stanju spisa predmeta.
Rok za dostavu dokumentacije ostavljen pismenom Agencije od 8. studenog 2007.
godine, istekao je dana 12. prosinca 2007. godine. Ponuditelj u ostavljenom roku
nije dostavio zatraženu dokumentaciju, niti je u ostavljenom roku zatražio
produženje roka za dostavu iste.
VII. Budući da Ponuditelj kao podnositelj predmetnog Zahtjeva za odobrenje
objavljivanja ponude za preuzimanje, nije u roku ostav­ljenom pismenom Agencije
od 8. studenoga 2007. godine, a koje je zaprimio 12. studenoga 2007. godine,
dostavio ispravljeni tekst ponude za preuzimanje, instrument osiguranja za
plaćanje minimalno 12.805.200,00 kuna, te potvrde o uplati administrativne
pristojbe i naknade, niti je temeljem članka 99. stavak 3. Zakona o općem
upravnom postupku od Agencije zatražio produženje dodijeljenog roka, to je
sukladno odredbi članka 13. stavak 2. Zakona i članka 137. stavak 3. Zakona o
općem upravnom postupku odlučeno kao u točki 1. izreke.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-10/15
Urbroj: 326-111/07-10
Zagreb, 28. prosinca 2007.

Predsjednik Uprave
**Ante Samodol**, v. r.

Rješenje, NN 4/2008-85
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)